Skinstad en Byrne help geld insamel vir rugbybeseerdesBob Skinstad, Shane Byrne en Dan Nicholl (Foto: Maroela Media) Die Chris Burger-Petro Jackson-rugbyspelersfonds het Maandagaand by die Maslow-hotel in Sandton, Johannesburg, ŉ geldinsameling ten bate van dié stigting, aangebied. Die oud-Springbokrugbykaptein Bob Skinstad en die voormalige Ierse rugbykaptein Shane Byrne het in ŉ oop paneelbespreking, gelei deur Dan Nicholl, geskerts oor onder meer die Wêreldbekertoernooi van 1995, Byrne se ervaring as kaptein van die Ierse Leeus asook sy ontluikende akteursloopbaan. Byrne het in 2014 die rol van ŉ Russiese bendelid vertolk in die Ierse rolprent Mrs. Brown’s Boys D’Movie. Ná afloop van die gesprek is daar ŉ veiling gehou waartydens ŉ allemintige bedrag van ongeveer R25 000 ingesamel is. Byrne het onder meer die trui wat hy tydens die Wêreldbekertoernooi van 1995 gedra het, laat opveil. Gail Baerecke, algemene bestuurder van die Rugbyspelersfonds, sê die fonds is dankbaar vir diegene wat deel is van die rugbygilde wat ŉ gedeelde verantwoordelikheid saam met die fonds teenoor beseerde spelers aanvaar. “Die geleentheid was ŉ groot sukses en dit is veral moontlik gemaak deur die Old School Group, SEARTEC en ander individue wat kragte gesnoer het vir Rugby’s Caring Hands,” het sy gesê. Die fonds, wat hom daarop toespits om jong rugbyspelers wat ernstige kop-, nek-, en ruggraatbeserings opdoen finansieel te ondersteun, is in 1980 op die been gebring deur die voormalige Westelike Provinsie-rugbykaptein Morné du Plessis en sy spanmaats. Chris Burger, ŉ kranige Westelike Provinsie-heelagter het in daardie jaar tydens ŉ Curriebeker-rugbywedstryd ŉ ernstige nekbesering opgedoen. Ná afloop van ŉ besering op die veld onderneem die Rugbyspelersfonds om in samewerking met die beseerde speler en sy familielede die speler te help om noodsaaklikhede te bekom, soos ŉ elektriese rolstoel, matrasse en kussings wat druk verlig, hospitaalbeddens en medikasie. Die fonds hou homself ook verantwoordelik vir die onderhoud van elektriese toestelle, omdat dit groot finansiële druk op die familielede van ŉ beseerde speler kan plaas. Om donasies te maak of meer inligting oor die fonds te verkry, gaan na die Players Fund se webwerf.